Ingeborg Eliassen (1961– )

Ingeborg Eliassen (født 1961) er en norsk journalist og sakprosaforfatter. Hun har arbeidet som utenriksjournalist i mange  år. I perioden 2010 til 2013 var hun korrespondent for Stavanger Aftenblad i USA, og reisende Europa-korrespondent for Stavanger Aftenblad, Bergens Tidende og Adresseavisen.

Eliassen er med i det Fritt Ord-støttede journalistkooperativet Investigate Europe, der ni erfarne journalister fra flere europeiske land arbeider sammen på store prosjekter. De samarbeider om research og blir enige om felles kjernefunn, før de enkelte lager saker for medier i sine respektive land, på eget språk og med egne vinkler. I dagens Europa blir politiske vedtak ofte gjort på overnasjonalt nivå, og det kan være vanskelig å vite hvem som har bestemt hva. Investigate Europe vil bidra til en større europeisk offentlighet ved å gjøre slike strukturer og aktører mer synlige. Ved utgangen av 2020 har Investigate Europe publisert 14 prosjekter med over 60 mediepartnere i 20 land, blant annet om ny sårbarhet i arbeidslivet, Kinas økonomiske rolle i Europa, kappløpet til en covid-vaksine og gassens rolle i Europas grønne skifte. 

Blant norske mediepartnere er Stavanger Aftenblad, Adresseavisen, Klassekampen og NRK.

Eliassen er gift med journalisten Sven Egil Omdal. De har sammen skrevet boka Borgerlønn, ideen som endrer spillet, som ble nominert til Brageprisen for 2018 i klassen Beste sakprosa.

Bøker 
 2014 – Harde tider. Det nye arbeidslivet i Europa
 2016 – Angrep eller forsvar. Kampfly, norske verdier og sikkerhetspolitiske ambisjoner (med Cathrine Sandnes)
 2018 – Borgerlønn, ideen som endrer spillet (med Sven Egil Omdal)

Referanser 

Norske journalister
Norske sakprosaforfattere